钦定古今图书集成/明伦汇编/官常典/第082卷 > 艾陵伯子华
## 钦定古今图书集成/明伦汇编/官常典/第082卷 > 艾陵伯子华

按《魏书高凉王传》：“高凉王孤孙松滋侯度，度子襄阳
侯乙斤，乙斤子艾陵男平，平子艾陵伯苌。苌子子华，
字伏荣，袭爵。孝庄初，除齐州刺史。先是，州境数经反
逆，邢杲之乱，人不自保。而子华抚集豪右，委之管钥，
众皆感悦，境内帖然。而性甚褊急，当其急也，口不择
言，手自捶击。长史郑子湛，子华亲友也，见侮骂，遂即”
去之。子华虽自悔厉，终不能改。在官不为矫洁之行，
凡有馈赠者，辞多受少，故人不厌其取。鞫狱讯囚，务
加仁恕，齐人树碑颂德。后除济州刺史。尔朱兆之入
洛也，齐州城人赵洛周逐刺史，丹阳王萧赞表济南
太守房士达摄行州事。洛周子元显先随子华在济
州，邀路改表，请子华复为齐州刺史。子华母房氏曾
就亲人饮食，夜还大吐，人以为中毒，甚忧惧。子华遂
掬吐尽啖之，其母乃安。寻以母忧还都。孝静初，除南
兖州刺史。弟子思通使关西，朝廷使右卫将军郭琼
收之。子思谓琼仆曰：“速可见杀，何为久执国士？”子华
谓子思曰：“由汝麤疏，令我如此。”以头叩床，涕泣不自
胜。子思以手捋须，顾谓子华曰：“君恶体气。”寻与子思
俱死于门下外省。